A4-0133/98

Ψήφισμα σχετικά με την ανακοίνωση της Επιτροπής προς το Συμβούλιο, το Ευρωπαϊκό Κοινοβούλιο, την Οικονομική και Κοινωνική Επιτροπή και την Επιτροπή των Περιφερειών με θέμα: «Ανάπτυξη και απασχόληση μέσα στο πλαίσιο της σταθερότητας της ΟΝΕ - Σκέψεις οικονομικής πολιτικής ενόψει των επικείμενων γενικών προσανατολισμών 1998" (COM(98)0103 - C4-0135/98) (Ετήσια Οικονομική Έκθεση)

Το Ευρωπαϊκό Κοινοβούλιο,

- έχοντας υπόψη την ανακοίνωση της Επιτροπής (COM(98)0103 - C4-0135/98),

- έχοντας υπόψη τον κανονισμό (ΕΚ) του Συμβουλίου αριθ. 1466/97 της 7ης Ιουλίου 1997 σχετικά με την ενίσχυση της εποπτείας των δημοσιονομικών θέσεων και την εποπτεία και το συντονισμό των οικονομικών πολιτικών ((ΕΕ L 209 της 2.8.1997, σελ. 1.)),

- έχοντας υπόψη τον κανονισμό (ΕΚ) του Συμβουλίου αριθ. 1467/97 της 7ης Ιουλίου 1997 σχετικά με την επιτάχυνση και αποσαφήνιση της εφαρμογής της διαδικασίας του υπερβολικού ελλείμματος ((ΕΕ L 209 της 2.8.1997, σελ. 6.)),

- έχοντας υπόψη το ψήφισμα του Ευρωπαϊκού Συμβουλίου για το Σύμφωνο Σταθερότητας και Ανάπτυξης, που εγκρίθηκε στο Άμστερνταμ στις 17 Ιουνίου 1997 ((ΕΕ C 236 της 2.8.1997, σελ. 1.)),

- έχοντας υπόψη το ψήφισμα του Ευρωπαϊκού Συμβουλίου σχετικά με την ανάπτυξη και την απασχόληση που εγκρίθηκε στο Άμστερνταμ στις 16 Ιουνίου 1997 ((ΕΕ C 236 της 2.8.1997, σελ. 3.)),

- έχοντας υπόψη τα συμπεράσματα της Προεδρίας της Έκτακτης Συνόδου Κορυφής του Λουξεμβούργου της 20ής-21ης Νοεμβρίου 1997,

- έχοντας υπόψη το ψήφισμα του Ευρωπαϊκού Συμβουλίου της 13ης Δεκεμβρίου 1997 σχετικά με το συντονισμό των οικονομικών πολιτικών κατά τη διάρκεια του τρίτου σταδίου της ΟΝΕ ((ΕΕ C 35 της 2.2.1998, σελ. 1)), καθώς και τα άρθρα 109 και 109Β της Συνθήκης ΕΚ,

- έχοντας υπόψη την έκθεση της Επιτροπής Οικονομικής, Νομισματικής και Βιομηχανικής Πολιτικής και τις γνωμοδοτήσεις της Επιτροπής Απασχόλησης και Κοινωνικών Υποθέσεων και της Επιτροπής Περιφερειακής Πολιτικής (A4-0133/98),

Α. επισημαίνοντας ότι η Ετήσια Οικονομική Έκθεση της Επιτροπής θα μπορούσε να θεωρηθεί ως προπαρασκευαστική εργασία της Επιτροπής ενόψει των επικείμενων γενικών προσανατολισμών του 1998 για τις οικονομικές πολιτικές των κρατών μελών και της Κοινότητας σύμφωνα με το άρθρο 103 της Συνθήκης ΕΚ,

Β. επισημαίνοντας ότι η Ετήσια Οικονομική Έκθεση της Επιτροπής για το 1998 καταλήγει στο συμπέρασμα ότι έχει αρχίσει μια οικονομική ανάκαμψη στο πλαίσιο μιας περισσότερο μακροπρόθεσμης προοπτικής, αναφερόμενη σε ανοδικές εξαγωγές και αυξημένη ανταγωνιστικότητα λόγω ευνοϊκής ισοτιμίας έναντι του δολαρίου ΗΠΑ, σε λελογισμένες μισθολογικές εξελίξεις και σε συνεχιζόμενες αυξήσεις παραγωγικότητας,

Γ. επισημαίνοντας ότι η Ετήσια Οικονομική Έκθεση της Επιτροπής για το 1998 προσδοκά ότι μια σημαντική αύξηση των επενδύσεων λόγω των χαμηλών μακροπρόθεσμων επιτοκίων και των εν γένει ευνοϊκών νομισματικών συνθηκών, με τη βοήθεια μιας προβλεπόμενης ανόδου της εγχώριας ζήτησης και της ιδιωτικής κατανάλωσης, θα γίνει η κινητήρια δύναμη για τη μετατροπή της τρέχουσας ανάκαμψης σε αυτοτροφοδοτούμενη μακροπρόθεσμη οικονομική ανάκαμψη,

Δ. επισημαίνοντας ότι μεγάλος αριθμός κρατών μελών έχει κατορθώσει να μειώσει τον πληθωρισμό, τα επιτόκια και τα ελλείμματα του προϋπολογισμού και να επιτύχει νομισματική σταθερότητα, και ότι έχει συντελεσθεί ουσιώδης σύγκλιση προς την κατεύθυνση της εκπλήρωσης των προϋποθέσεων για την υιοθέτηση του ενιαίου νομίσματος όπως αυτές εκτίθενται στη Συνθήκη για την Ευρωπαϊκή Ένωση,

Ε. επισημαίνοντας ότι η καθιέρωση του ενιαίου νομίσματος βρίσκεται σε καλό δρόμο και ότι το τρίτο στάδιο της ΟΝΕ αναμένεται να αρχίσει την 1η Ιανουαρίου 1999,

ΣΤ. επισημαίνοντας ότι το πολύ υψηλό επίπεδο ανεργίας στην Ευρωπαϊκή Ένωση παραμένει το δυσκολότερο και πιεστικότερο πρόβλημα που χρειάζεται να αντιμετωπισθεί,

Ζ. λαμβάνοντας υπόψη ότι το Ευρωπαϊκό Συμβούλιο αποφάσισε ότι με την επίσπευση της θέσπισης του τίτλου απασχόλησης της Συνθήκης του Άμστερνταμ, απαιτείται να εξασφαλιστεί ο αποτελεσματικός συντονισμός και η παρακολούθηση των οικονομικών πολιτικών και των πολιτικών για την απασχόληση,

1. χαιρετίζει την υιοθέτηση μιας νέας μορφής για την Ετήσια Οικονομική Έκθεση υπό το φως των ειδικών περιστάσεων του 1998, δηλαδή ενόψει της ΟΝΕ, αλλά τονίζει ότι χρειάζεται ενδελεχής ανάλυση των κυριότερων πτυχών της οικονομικής κατάστασης προκειμένου να εξετάζονται πλήρως οι μεσοπρόθεσμες (5 έτη) προοπτικές;

2. συνιστά να περιληφθεί ανάλυση σεναρίων στην Ετήσια Οικονομική Έκθεση, προκειμένου να εξετάζονται πληρέστερα οι κίνδυνοι και τα ενδεικνυόμενα αντίμετρα αν δεν επαληθευθεί η κεντρική πρόγνωση;

3. επισημαίνει ότι η ανάπτυξη που αναμένεται βάσει της κεντρικής πρόγνωσης της Ετήσιας Οικονομικής Έκθεσης δεν είναι άμοιρη κινδύνων: οι μελλοντικές κινήσεις του δολαρίου ΗΠΑ, οι έμμεσοι αντίκτυποι της ασιατικής κρίσης στην ευρωπαϊκή οικονομία και οι ενδεχόμενες χρηματιστηριακές κρίσεις αποτελούν δυνητικούς παράγοντες κινδύνου που χρειάζονται μελετημένη αντιμετώπιση;

4. συμφωνεί με την άποψη της Επιτροπής ότι μια πολιτική προσανατολισμένη προς τη σταθερότητα και με στόχο τη δημιουργία νέας απασχόλησης μέσω της οικονομικής ανάπτυξης και της καλύτερης λειτουργίας των αγορών εργασίας έχει πρωτεύουσα σημασία και ότι το πλαίσιο «ΟΝΕ» είναι κατάλληλο για την επίτευξη αυτού του στόχου;

5. υπογραμμίζει τη σημασία του στενού και συνεπούς συντονισμού μεταξύ μακρο-οικονομικών πολιτικών και διαρθρωτικών μέτρων στον τομέα της απασχόλησης, και ζητεί από τα κράτη μέλη να στοχοθετήσουν καλύτερα τις πολιτικές τους ώστε να επωφεληθούν από το σταθερό οικονομικό περιβάλλον, ενισχύοντας την εσωτερική ζήτηση μέσω των κατάλληλων μη πληθωριστικών πολιτικών και μέτρων που θα οδηγήσουν σε επιβράδυνση της υποκατάστασης της εργασίας από το κεφάλαιο, προκειμένου να αυξηθεί το σημερινό ποσοστό απασχόλησης, και επιπλέον να λάβουν μέτρα για τη δημιουργία νέων θέσεων απασχόλησης όπως αναφέρεται στην ευρωπαϊκή πρωτοβουλία για την απασχόληση;

6. συμφωνεί με την εκ μέρους της Επιτροπής αξιολόγηση των παραγόντων που θα ευνοήσουν την οικονομική επέκταση, όπως είναι ειδικότερα τα υγιά βασικά δεδομένα της οικονομίας, τα πρωτοφανώς χαμηλά μακροπρόθεσμα επιτόκια, μια υψηλή αποδοτικότητα των επενδύσεων, η αύξηση του επιπέδου παραγωγής και ο χαμηλός πληθωρισμός;

7. εκτιμά ότι ένα επίπεδο ανάπτυξης, το οποίο θα υποστηρίζεται από τις δημόσιες και ιδιωτικές επενδύσεις, ανώτερο από το επίπεδο αύξησης της παραγωγικότητας, μπορεί να συμβάλει αποτελεσματικά στη δημιουργία νέων θέσεων απασχόλησης και στην καταπολέμηση της φτώχειας;

8. υποστηρίζει την άποψη της Επιτροπής ότι μια ανάπτυξη οδηγούμενη από τις επενδύσεις, που θα υπερβαίνει σαφώς το επίπεδο της αύξησης της παραγωγικότητας και θα υποβοηθείται με διαρθρωτικά μέτρα στις αγορές προϊόντων και εργασίας, θα είναι απαραίτητη για τη δημιουργία επαρκούς αριθμού νέων θέσεων εργασίας και την αναχαίτιση της φτώχειας;

9. υπογραμμίζει την ιδιαίτερη σημασία που προσδίδει στην άμεση μεταφορά των κατευθυντήριων γραμμών για την απασχόληση σε Εθνικά Προγράμματα Δράσης, και τη στρατηγική προτεραιότητα που πρέπει να δοθεί σε προληπτικά μέτρα που θα εστιάζονται ιδιαίτερα στην αύξηση της απασχολησιμότητας τόσο των ανέργων όσο και των εργαζομένων; ζητεί από το Ίδρυμα για την Απασχόληση και την Αγορά Εργασίας (ELMC) να επιταχύνει την ανάπτυξη των κατάλληλων συγκριτικών δοκιμών για την παρακολούθηση των μεταρρυθμίσεων στην αγορά εργασίας;

10. είναι της γνώμης ότι ορισμένα από τα κυριότερα εμπόδια μιας βιώσιμης ανάπτυξης της οικονομίας και της απασχόλησης είναι:

i) το χαμηλό επίπεδο των επενδύσεων,

ii) το σχετικά χαμηλό ακόμη επίπεδο της εγχώριας ζήτησης και της ιδιωτικής κατανάλωσης,

iii) το υπερβολικό εξωμισθολογικό εργατικό κόστος,

iv) η έλλειψη προσαρμοστικότητας των ανθρώπινων πόρων και των τομέων κατάρτισης στις ανάγκες μιας ολοένα ταχύτερης τεχνολογικής αλλαγής,

v) η ύπαρξη υπερβολικά πολλών ρυθμιστικών περιορισμών, που προκαλεί υψηλό διοικητικό κόστος για τις επιχειρήσεις, δημιουργεί ισχυρά αντικίνητρα και εμπόδια στη δημιουργία νέων, καινοτόμων εταιριών και δεν προωθεί το επιχειρηματικό πνεύμα στα κράτη μέλη,

vi) ανεπαρκείς πιστώσεις και ανεπαρκής διοργάνωση της ευρωπαϊκής έρευνας;

11. ζητεί να ενταθούν οι προσπάθειες για την καταπολέμηση της ανεργίας σε κοινοτικό επίπεδο, προκειμένου να συμπληρωθούν οι προσπάθειες που καταβάλλονται από τα κράτη μέλη με βάση τα πορίσματα της Διάσκεψης Κορυφής του Λουξεμβούργου για την απασχόληση και την εφαρμογή τους;

12. θεωρεί ότι ο συνδυασμός πολιτικών σε επίπεδο ΕΕ, που υποστηρίχθηκε σε όλες τις προηγούμενες γενικές κατευθυντήριες γραμμές, δηλαδή η δημοσιονομική ενοποίηση, η αυστηρή νομισματική πολιτική και η συνεχής συγκράτηση των μισθών, πρέπει να προσαρμοστεί, προκειμένου, πέρα από τη βελτίωση της παραγωγικότητας, να σημειωθεί και επαρκές επίπεδο ανάπτυξης σε ολόκληρη την ΕΕ;

13. υπογραμμίζει ότι η επαρκής ανάπτυξη με δημιουργία απασχόλησης μπορεί να συνδυάζεται με την απαιτούμενη διαρκή δημοσιονομική ενοποίηση στη σχετικά κλειστή ΕΕ μόνον εάν η νομισματική πολιτική δεν είναι εντελώς περιοριστική και η συγκράτηση των μισθών δεν είναι άκαμπτη;

14. τονίζει την κεφαλαιώδη σημασία που έχουν μια στενότερη κοινοτική εποπτεία της εφαρμοζόμενης δέσμης πολιτικών στο πλαίσιο της ΟΝΕ και ένας σημαντικά μεγαλύτερος συντονισμός των οικονομικών πολιτικών, σύμφωνα με το ψήφισμα του Ευρωπαϊκού Συμβουλίου του Λουξεμβούργου για τον «Συντονισμό της οικονομικής πολιτικής στο τρίτο στάδιο της ΟΝΕ»; ζητεί από την Ευρωπαϊκή Επιτροπή να επεξεργαστεί προτάσεις σχετικά με το πώς, υπό τις νέες συνθήκες της ΟΝΕ, η οικονομική πολιτική της ΕΕ και των κρατών μελών της μπορούν να συντονιστούν κατά τρόπον ώστε να μην καταλήξουν σε αγώνα δρόμου για αύξηση φόρων και μείωση του κόστους, αλλά να αποφέρουν μια ευρωπαϊκή προστιθέμενη αξία για την απασχόληση;

15. υποστηρίζει τη δημιουργία της ΟΝΕ, με δέσμευση της Ευρωπαϊκής Κεντρικής Τράπεζας να επιδιώκει ως πρώτιστο στόχο τη διατήρηση της σταθερότητας των τιμών, και συνεπώς χαμηλών επιτοκίων, ώστε να καταστούν δυνατά τα επίπεδα αποταμίευσης και επένδυσης που οδηγούν στη βιώσιμη ανάπτυξη της οικονομίας και της απασχόλησης;

16. θεωρεί τη μείωση του μέσου δημοσιονομικού ελλείμματος από 6,1% του ΑΕγχΠ το 1993 σε 2,6% το 1997 ως ικανοποιητική επίδοση κρίνοντας ότι θα πρέπει να επιδιωχθεί η συνέχιση της δημοσιονομικής σταθεροποίησης μέσω της κατάλληλης μείωσης των κρατικών δαπανών αντί μιας γενικής αύξησης των φόρων;

17. σημειώνει, με λύπη ότι η ταχεία μείωση των ελλειμμάτων σε πολλές χώρες επιτεύχθηκε με περικοπές δαπανών σε εύκολους στόχους, όπως είναι οι επενδυτικές δαπάνες, η έρευνα και ανάπτυξη και η εκπαίδευση; ότι θα υπάρξει ως εκ τούτου ανάγκη επανισορρόπησης των προϋπολογισμών, ώστε να προωθηθούν αυτές οι δαπάνες για το φυσικό και ανθρώπινο κεφάλαιο, και ταυτόχρονα συνεχιζόμενης μείωσης άλλων στοιχείων του προϋπολογισμού;

18. πιστεύει συνεπώς ότι - αν και η συνεχιζόμενη μείωση του ύψους του χρέους αποτελεί ενδεδειγμένο και αναγκαίο μεσοπρόθεσμο στόχο - μια εξαιρετικά περιοριστική δημοσιονομική πειθαρχία στις ημέρες μας ενέχει τον κίνδυνο αρνητικών επιπτώσεων στην οικονομική δραστηριότητα και ότι η δημοσιονομική πειθαρχία δεν οδηγεί αυτομάτως σε φαινόμενα «ενάρετου κύκλου», όπως σκιαγραφείται στην Ετήσια Οικονομική Έκθεση της Επιτροπής, και πρέπει επομένως να παρακολουθείται στενά;

19. υπογραμμίζει την αναγκαιότητα της καθιέρωσης σε επίπεδο ΕΕ συστήματος στοιχείων αναφοράς για τη μέτρηση της απόδοσης των επενδύσεων και της απασχόλησης και της επίπτωσης των δημόσιων και ιδιωτικών επενδύσεων στην απασχόληση, και ζητεί να ληφθεί στο πλαίσιο αυτό υπόψη ότι οι δημόσιες επενδύσεις, και κυρίως οι επενδύσεις υποδομής, μπορούν να αποτελέσουν κίνητρο για ιδιωτικές επενδύσεις;

20. φρονεί ότι το επίπεδο δημόσιων και ιδιωτικών επενδύσεων στην ΕΕ είναι εντελώς ανεπαρκές για τη βελτίωση της ικανότητας καινοτομίας και της μελλοντοστρέφειας στην ΕΕ;

21. υπογραμμίζει ότι είναι αναγκαίες τόσο οι ιδιωτικές όσο και οι δημόσιες επενδύσεις, προκειμένου να επιτευχθεί ο ενδεδειγμένος ρυθμός ανάπτυξης της οικονομίας στην Κοινότητα; ζητεί ένα συνδυασμό πολιτικών που να διευκολύνει την επίτευξη του ανωτέρω στόχου; τονίζει ότι οι δημόσιες επενδύσεις ενθαρρύνουν τις ιδιωτικές, λόγω της μείωσης του κόστους που συνεπάγονται; ζητεί να πραγματοποιηθούν περισσότερες κρατικές επενδύσεις που θα οδηγήσουν στο μεγαλύτερο δυνατό με κοινωνικό και οικονομικό όφελος;

22. ζητεί από τα κράτη μέλη να συμμορφωθούν προς τις αποφάσεις του Ευρωπαϊκού Συμβουλίου σε ό,τι αφορά τον φορολογικό ανταγωνισμό μεταξύ των κρατών μελών;

23. υπογραμμίζει την ανάγκη για φορολογική ελάφρυνση του παράγοντα εργασία και για συμφωνία για ένα ελάχιστο επίπεδο φορολογίας των επιχειρήσεων σε ολόκληρη την ΕΕ;

24. δέχεται το συμπέρασμα της Ετήσιας Οικονομικής Έκθεσης ότι οι αυξήσεις των ονομαστικών μισθών θα πρέπει να συμβιβάζονται με τη σταθερότητα των τιμών και ότι οι αυξήσεις των πραγματικών μισθών πρέπει να λαμβάνουν υπόψη την ανάγκη διατήρησης της αποδοτικότητας των επενδύσεων και να υποστηρίζουν την αγοραστική δύναμη των μισθωτών χωρίς να θέτουν σε κίνδυνο τη συνολική αποδοτικότητα τονίζοντας στο πλαίσιο αυτό την ευθύνη των κοινωνικών εταίρων; θα επιθυμούσε πρωτοβουλίες για τόνωση της εσωτερικής ζήτησης, χωρίς την οποία δεν μπορεί να υπάρξει διαρκής συμβολή στην ανάπτυξη και την απασχόληση; ζητεί, στο πλαίσιο αυτό, από την Επιτροπή και τα κράτη μέλη της ΕΕ να τροποποιήσουν αναλόγως τις οικονομικές πολιτικές τους και να μετατρέψουν την αποκλίνουσα οικονομική ανάκαμψή τους σε μακροπρόθεσμη και στηριζόμενη με επενδύσεις ανάπτυξη, που μπορεί να οδηγήσει σε αύξηση της απασχόλησης; υπογραμμίζει την ανάγκη συντονισμού της οικονομικήςπολιτικής, ώστε να συνδυάζονται με βέλτιστο τρόπο οι προσανατολισμοί της προσφοράς και της ζήτησης προς όφελος της απασχόλησης, και να υποστηρίζεται η συνδυασμένη δράση κράτους, εργοδοσίας και εργαζομένων στο πλαίσιο μιας ευρωπαϊκής συμμαχίας για την απασχόληση;

25. εφιστά την προσοχή στις δυνατότητες δημιουργίας νέων θέσεων απασχόλησης στη γειτονιά, κυρίως χάριν προώθησης των υπηρεσιών φύλαξης των παιδιών και παροχής περίθαλψης σε εξαρτώμενα άτομα, χωρίς όμως διακριτική μεταχείριση όσον αφορά τους μισθούς και με βάση την αρχή της ίσης αμοιβής ανδρών και γυναικών, και με στόχο την εξσφάλιση ενός αξιοπρεπούς επιπέδου ζωής;

26. δεν ασπάζεται την άποψη της δημιουργίας απασχόλησης με δραστικές περικοπές μισθών στο τμήμα χαμηλής ειδίκευσης της αγοράς εργασίας, διότι αυτό θα οδηγούσε σε νέα φτώχεια, θα απειλούσε την κοινωνική συνοχή στην Ένωση και απλώς θα δημιουργούσε απασχόληση που δεν θα εξασφάλιζε μια αξιοπρεπή διαβίωση; κρίνει ότι η μακροοικοινομιή πολιτική σχετικά με την ανάπτυξη δεν θα επαρκέσει για την αναχαίτιση της ανεργίας και ότι θα πρέπει να συμπληρωθεί με σειρά διαρθρωτικών μέτρων σχετικά με τη διοργάνωση της αγοράς εργασίας, την εξειδίκευση του εργατικού δυναμικού και τη μείωση του εργασιακού κόστους;

27. κρίνει ωστόσο αναγκαία τη μείωση του κόστους εργασίας για τους λιγότερο ειδικευμένους εργαζόμενους ως κίνητρο για την πρόσληψη και την κατάρτισή τους;

28. επαναλαμβάνει τη στήριξή του υπέρ της μείωσης των μη μισθωτών του εργατικού κόστους, που θα μπορούσε να αντισταθμισθεί με άλλες φορολογικές μεταρρυθμίσεις χωρίς περικοπή των κοινωνικών ευεργετημάτων, εστιαζόμενη σε συγκεκριμένες ομάδες του εργατικού δυναμικού στο κατώτερο άκρο της μισθολογικής κλίμακας, σε συνδυασμό με ενεργητικά μέτρα στην αγορά εργασίας όσον αφορά προγράμματα επαγγελματικής κατάρτισης, επανακατάρτισης, εκπαίδευσης και μαθητείας τα οποία θα μπορούσαν να χρηματοδοτούνται εν μέρει μέσω της ενεργοποίησης επιδομάτων ανεργίας και της καλλιέργειας τοπικών εταιρικών σχέσεων;

29. χαιρετίζει κατ'αρχήν την πρόταση της Επιτροπής για μείωση των συντελεστών ΦΠΑ στις υπηρεσίες έντασης εργασίας, ως αποτελεσματικό μέτρο κοινοτικού επιπέδου για την τόνωση της επιχειρηματικής δραστηριότητας και τη μείωση της ανεργίας, και εκφράζει τη λύπη του για την καθυστέρηση της υλοποίησής της;

30. τονίζει πόσο σημαντικές είναι οι πολιτικές οι εστιασμένες σε τομείς που είναι πιθανό να έχουν σημαντικό αντίκτυπο στην οικονομική ανάπτυξη και την απασχόληση, αποδίδοντας ιδιαίτερη έμφαση στην υποστήριξη των ΜΜΕ, στην έντονη προώθηση της έρευνας και ανάπτυξης, καθώς και στην ανάπτυξη διευρωπαϊκών δικτύων προκειμένου να προωθηθεί ένα περισσότερο προηγμένο επικοινωνιακό περιβάλλον για τις ευρωπαϊκές επιχειρηματικές πρωτοβουλίες;

31. κρίνει επειγόντως αναγκαία την ενίσχυση των ευρωπαϊκών και εθνικών πιστώσεων υπέρ της έρευνας και της προώθησης των τεχνολογιών αιχμής; κρίνει ευκταία την εκ μέρους της Επιτροπής υποβολή ειδικής έκθεσης για τον προσδιορισμό των δημοσίων και ιδιωτικών πόρων που θα πρέπει να κινητοποιηθούν για την επιτάχυνση της δημιουργία θέσεων απασχόλησης στους νέους αυτούς τομείς;

32. ζητεί να αναληφθούν περαιτέρω πρωτοβουλίες εκ μέρους της ΕΕ και των κρατών μελών, για την αύξηση του εισοδήματος των ελεύθερων επαγγελματιών και τη μεγαλύτερη διάθεση κεφαλαίων υψηλού επιχειρηματικού κινδύνου, δεδομένου μάλιστα ότι οι μικρομεσαίες επιχειρήσεις αποτελούν το μεγαλύτερο εργοδότη στην ΕΕ;

33. ζητεί από το Συμβούλιο και από τα κράτη μέλη να προωθήσουν σειρά μέτρων υπέρ των μικρών και μεσαίων επιχειρήσεων με στόχο την ελάφρυνση των διοικητικών επιβαρύνσεων, τη διευκόλυνση της πρόσβασης στο επιχειρηματικό κεφάλαιο και τη διαθεσιμότητά του και την ενθάρρυνση της δημιουργίας καινοτόμων μικρών και μεσαίων επιχειρήσεων με ισχυρό δυναμικό απασχόλησης; ζητεί, στον τομέα αυτό, την ενάπτυξη κατάλληλων συγκριτικών δοκιμών για την εκτίμηση του αντικτύπου που έχουν στη δημιουργία θέσεων απασχόλησης οι επενδύσεις που πραγματοποιούνται από επιχειρήσεις σε τομεακό και περιφερειακό επίπεδο;

34. τονίζει το γεγονός ότι οι τυχόν ασύμμετροι κλονισμοί που ενδέχεται να εμφανισθούν κατά καιρούς είναι πιθανό να εστιάζονται σε συγκεκριμένες περιφέρειες, φαινόμενο που θα μπορούσε να οξυνθεί αν μειωθεί με την πάροδο του χρόνου η σχετική ποικιλομορφία των ευρωπαϊκών οικονομιών και ότι ο καλύτερος τρόπος αποφυγής τέτοιων ασύμμετρων κλονισμών συνίσταται στην αυξημένη εναρμόνιση των οικονομικών πολιτικών;

35. ζητεί να παρακολουθείται προσεκτικά ο αντίκτυπος στην τομεακή και γεωγραφική συγκέντρωση των μεταποιητικών βιομηχανιών υπό την επίδραση πραγματικών παραγόντων ανταγωνιστικότητας που απορρέουν από το ενιαίο νόμισμα και την ενιαία αγορά;

36. ως εκ τούτου, συμφωνεί πλήρως με την άποψη της Επιτροπής για την αυξημένη ανάγκη διαρθρωτικής προσαρμογής - με ενεργό και ενισχυμένη χρησιμοποίηση των ευρωπαϊκών διαρθρωτικών ταμείων - ύστερα από την ΟΝΕ; οι περιφέρειες πρέπει να αποκτήσουν καλύτερες προϋποθέσεις για την αντιμετώπιση ασύμμετρων κλονισμών, χάρη σε δραστήριες περιφερειακές εκπαιδευτικές πολιτικές, όταν δεν θα είναι πλέον δυνατή η προσαρμογή των ισοτιμιών στο πλαίσιο του ευρώ;

37. καλεί τους κοινωνικούς εταίρους να εξετάζουν εκ του σύνεγγυς τις συνέπειες της αυξημένης διαφάνειας μισθών και στοιχείων κόστους μεταξύ κρατών μελών λόγω της ύπαρξης κοινού νομίσματος κατά την τρίτη φάση της ΟΝΕ; καλεί επιτακτικά την Επιτροπή να εκπονήσει μελέτη σχετικά με τη μισθολογική δομή και το κόστος της σε επίπεδο κρατών μελών με στόχο την ανάλυση του αντικτύπου που ενδεχομένως θα έχει στους μισθούς και την απασχόληση η έναρξη εφαρμογής της ΟΝΕ;

38. αναγνωρίζει ότι η ορθή ανταγωνιστική λειτουργία των αγορών προϊόντων και υπηρεσιών μπορεί να βελτιωθεί με μια μεγαλύτερη ευκαμψία των τιμών, με την άρση των ρυθμιστικών περιορισμών, με την προώθηση της επιχειρηματικότητας, με την ολοκλήρωση της ενιαίας αγοράς, με τη διευκόλυνση της πρόσβασης στην αγορά και με την ελευθέρωση των μονοπωλίων, τόσο δημοσίων, όσο και ιδιωτικών, χωρίς ωστόσο να υποτιμάται η σημασία των μεγάλων επιχειρήσεων και η ανάγκη ορισμένων συγκεντρώσεων;

39. αναγνωρίζει την ανάγκη ενισχυμένης επαγγελματικής και τομεακής κινητικότητας καθώς και της ισότητας μεταχείρισης και ευκαιριών μεταξύ ανδρών και γυναικών στις αγορές εργασίας;

40. δεν διάκειται ευνοϊκά έναντι μιας υποχρεωτικής μείωσης του χρόνου εργασίας, στο σύνολο της Ένωσης δεδομένου ότι τούτο θα αντέβαινε προς την αρχή της επικουρικότητας;

41. τάσσεται ωστόσο υπέρ των μειώσεων του χρόνου εργασίας οι οποίες αποφασίζονται σε εθνικό ή μικροοικονομικό επίπεδο όποτε τούτο κρίνεται πρόσφορο, καθώς και υπέρ της μεγαλύτερης δυνατής προσφυγής στις συμφωνίες εθελοντικής μειωμένης απασχόλησης, όπως ζητεί η Ετήσια Οικονομική Έκθεση της Επιτροπής;

42. αναθέτει στον Πρόεδρό του να διαβιβάσει το παρόν ψήφισμα στο Συμβούλιο, την Επιτροπή και τα κοινοβούλια των κρατών μελών.